Neli tegusat ja edukat aastat Jõelähtme vallas

Neli aastat tagasi, 2017. aasta valimistel lõi Jõelähtme Reformierakond tulevikuvisiooni, mille põhjal püüdsime valda järgnevail aastatel arendada. Oleme palju ehitanud, kuid lisandunud on ka üksjagu teenuseid ja toetusi. Arendustöös oleme arvestanud ainult reaalseid majanduslikke võimalusi, võtmata vallale mittevajalikke ja üle jõu käivaid kohustusi. Kogu aeg on meie põhiväärtustes esikohal olnud lapsed, perekond ja sotsiaalhoolekanne, samas ka elanike turvalisus ja mitmekülgsed transpordivõimalused. On aeg teha kokkuvõte, ikka selleks, et kohe ka edaspidiseid plaane hakata sättima!

Kindlasti on Jõelähtme vald viimase nelja aasta jooksul märgatavalt arenenud. Seda näeb iga Jõelähtme valla elanik, kes tuletab meelde, kuidas nägid meie kolm keskust – Loo, Kostivere ja Neeme – välja neli aastat tagasi, ja meenutab, mis on viimaste aastate jooksul muutunud. Meie elukeskkond on saanud suuri investeeringuid kõigis keskustes, samas ei ole ära unustatud ka väiksemaid külasid. On tore kuulda, kui kooli vilistlane ja endine vallaelanik astub ligi ja tõdeb, et alevik on nii palju heas suunas muutunud, et ei tunne enam äragi. Taolisi ütlemisi on ette tulnud nii mõnegi asula puhul…

Jõelähtme vald on viimase nelja aastaga investeerinud rekordiliselt palju, üle 12 miljoni euro. Nii nagu suurem osa valla eelarvest, läheb ka investeeringutest suurem osa koolide ja lasteaedade tarbeks, kokku investeeriti lasteaedadesse ja koolidesse pea 6 miljonit eurot. Suuremad investeeringud olid Loo kooli juurdeehitus koos aatriumiga, Loo lasteaia renoveerimine koos juurdeehitusega, Kostivere kooli staadioni II etapp ja Neeme kooli juurdeehitus.

Juba aastaid on vald püüdnud olulisel määral aidata kaasa kergliiklusteede arendamisse. Oleme aktiivselt kaasa löönud Tallinna kergliiklusteede programmis, mille eesmärk on ühendada Tallinna ja tema naabervaldade keskused tänapäevaste kergliiklusteedega. See omakorda on aidanud kaasa nii turvalisemale jalgsi ja rattaga liiklemisele kui ka loonud võimalusi harrastada tervislikke eluviise. Viimaste aastatega on Jõelähtme valda rajatud pea 15 kilomeetrit kergliiklusteid. Kergliiklusteed on ehitatud eurotoetuste kaasabil, üks kilomeeter kõnni- ja rattatee ehitust maksab umbes 100 000 eurot. Kindlasti plaanime jätkata toetuste kaasabil ehitamist ka järgmisel EL toetusperioodil.

Lisaks kergteedele kujundavad meie elukeskkonda korras sõiduteed ja parklad. Peatänavad on juba rekonstrueeritud ja remonditud said juba ka väiksemad teed Haljavas, Uuskülas, Sahal, Neemes, Kaberneemes ja mujal. Tähelepanuta pole jäänud ka külateed ja nende tolmuvabaks muutmine. Keskmiselt saab ühes aastas pinnatud tolmuvaba katte kokku 5–10 kilomeetrit kruusateid, mis nelja aasta jooksul moodustab päris pika lõigu. Meie eesmärk on järgmise nelja aasta jooksul muuta kõik Jõelähtme vallale kuuluvad kruusateed tolmuvabaks. Oleme asunud lahendama parkimise probleeme, seda näiteks nii Jägala joal kui ka korrusmajade ümbruses. Koguni 1,3 miljonit eurot on investeeritud tänavavalgustusse. Suurimad objektid on töös Kostiveres ja Lool, kus nõukogudeaegsed õhuliinidega ja betoonpostidel naatriumlambid asendatakse maakaablitega ühendatud metallpostidel LED-lampidega, samuti viiakse maa alla neis piirkondades ka elektrikaablid ja sideliinid.

Teine tähtis teema oli meie jaoks laste heaolu parandamine. Ühe esimese omavalitsusena hakkasime võimaldama huviringitoetust, et aidata meie lastel sisukalt vaba aega veeta. Samuti oleme lisaks ranitsatoetusele juurutanud ka koolitoetuse. Vaatamata valdavale hinnatõusule nelja aasta jooksul, ei ole Jõelähtme vallas tõstetud lasteaia kohamaksu. Sisuliselt tähendab see seda, et toetust ei saa mitte ainult 1. klassi minevad lapsed, vaid ka vanemates klassides septembris kooli minevad lapsed. Oleme panustanud ka valla enda huvikooli – muusika- ja kunstikooli – arengusse. Seal avatakse igal aastal uusi erialasid ning aasta-aastalt huviliste laste arva aina kasvab, Kostiveres avasime filiaalile uued ruumid Kostivere mõisa esimesel korrusel. Oleme panustanud meie valla lasteaedade ja koolide arengusse, et neis oleks ajakohane õpikeskkond nii füüsiliselt kui ka sisuliselt. Meie eesmärk on olnud, et valla lapsed saaksid koha valla lasteaedades ning koolivaliku langetamisel eelistaksid nii lapsed ise kui ka nende vanemad oma valla koole. Kui veel neli aastat tagasi oli meie koolides üsna palju vaba ruumi, siis tänaseks on kõik koolid lapsi tulvil täis ning pigem on uueks probleemiks saanud ruumipuudus, mis on vallale juba järgmise nelja aasta suur proovikivi.

Väga suure arenguhüppe on teinud sotsiaalhoolekanne. Avatud on uus palju põnevaid teenuseid pakkuv asutus – Jõelähtme Valla Päevakeskus. Vallavalitsus on saanud Euroopa Liidu toetust teenuste arendamiseks, välja on töötatud programm Jõelähtme valla integreeritud hoolekandeteenus. Eesmärk on vähendada perede hoolduskoormust ja võimaldada tööealistel hoolduskoormusega inimestel tööturule naasta või seal jätkata. Hoolekandes püüame üha enam abivajajat kodus ja/või päevakeskuses teenindada ja vältida tema sattumist hooldekodusse.

Kindlasti leiab tähelepanelik lehelugeja äratundmisrõõmu järgnevaid lehekülgi sirvides ja oma kodukohale mõeldes. Kahjuks kõike pole võimalik siin kirja panna ja midagi jääb igaühel endal meenutada. Oma panuse valla senisesse arengusse on andnud kõik komisjonide ja volikogu liikmed, külavanemad ja aktiivsed vallaelanikud. Suur tänu teile!
Palju korda seadmist vajavat seisab aga kindlasti veel ees ja tuleb võtta edaspidistesse plaanidesse.